ЕВРОПЕЙСКИ СЪЮЗ Комитет на регионите Асамблея на регионалните и местните власти в ЕС	Мрежа за наблюдение на субсидиарността

Институция:
Наименование на инициативата на ЕС:
Отн.: (напр.: COM(2005)112)

BG

Принципът на субсидиарността има за цел да гарантира, че решенията се вземат на възможно най-близкото до гражданите и възможно най-подходящо равнище, на което желаните цели могат да бъдат постигнати най-ефективно. Затова е необходимо непрекъснато да се проверява дали действията на ЕС са обосновани с оглед на наличните възможности на централно, регионално или местно равнище. С Договора от Лисабон беше допълнено определението за принципа на субсидиарността на ЕС като беше включена изрична препратка към неговото местно и регионално измерение. Настоящата матрица е разработена като инструмент за партньорите на Мрежата за наблюдение на субсидиарността, с цел да се улесни тяхната оценка на съответствието на инициативите на ЕС с принципите на субсидиарност и пропорционалност, като същевременно се обърне внимание и на идеята за по-добро законотворчество. Матрицата включва приложение, което осигурява приложими източници на информация.

1. ВИД КОМПЕТЕНТНОСТ/ПРАВНО ОСНОВАНИЕ
Принципът на субсидиарността се прилага само в области, които не попадат в изключителната компетентност на Съюза (чл. 5 от ДФЕС), т.е. споделена и спомагателна компетентност. В началото на анализа на субсидиарността трябва да бъде определен видът на компетентността по отношение на инициативата на ЕС. За тази цел е необходимо да се започне с определяне на обуславящото правно основание. Правното основание за определена инициатива на ЕС е член от Договора, овластяващ институциите на ЕС да действат в определена политическа област. От особена важност е да се определи конкретното правно основание за законодателни актове, но това се отнася и до незаконодателни актове като съобщения, бели и зелени книги. В такъв случай, обаче, би било достатъчно да се определи само политическата област, посочена в приложимите дялове или глави от Договора. Правното основание и видът на компетентността могат да бъдат определени като се отговори на следните въпроси:
1.1 Кои членове, дялове или глави от Договора формират основата за компетентността на ЕС да действа във въпросната област? (за членовете вж. точка 1 от приложената таблица).
1.2 Какъв е видът на компетентността – изключителна, споделена или спомагателна? (вж. приложената таблица) В случай на изключителна компетентност на ЕС е необходимо да се извърши само оценка за съответствие с принципа на пропорционалността (преминете към точка 3).

2. ПРИНЦИП НА СУБСИДИАРНОСТТА – Необходимо ли е действие на ЕС?
В областите, които не попадат в неговата изключителна компетентност, Съюзът действа само в случай и доколкото целите на предвиденото действие не могат да бъдат постигнати в достатъчна степен от държавите-членки както на централно, така и на регионално и местно равнище, а поради обхвата или последиците от предвиденото действие могат да бъдат по-добре постигнати на равнището на Съюза. (чл. 5 от ДЕС). ЕС следва да предприема действия само когато действието се счита за необходимо и осигурява ясна полза. Можете да прецените дали тези две кумулативни условия са изпълнени като отговорите на въпросите по-долу. Оценките на въздействието (вж. точка 2 от приложението) и/или обяснителните меморандуми и съображенията на законодателните предложения са полезни източници на информация за този анализ.
2.1 Необходимо ли е предложеното действие,
защото разглежданият въпрос има транснационални аспекти, които не могат да бъдат правилно регулирани посредством индивидуалните действия на държавите-членки и/или техните местни и регионални власти
и/или
защото индивидуалните действия на държавите-членки или липсата на действие на равнище ЕС биха нарушили изискванията на договорите или биха нанесли по друг начин значителни вреди на интересите на останалите държави-членки
и/или
защото съществуващите мерки на ЕС и/или осигурената в тази рамка целева помощ не са достатъчни за постигането на желаната цел(и)?
2.2 Ще доведе ли предложеното действие до ясна полза, произтичаща от неговия мащаб и/или ефективност в сравнение с действията на национално, регионално или местно равнище (напр. икономии от мащаба, правна яснота, хомогенност на правните подходи и др.)?

3. ПРИНЦИП НА ПРОПОРЦИОНАЛНОСТТА – Как следва да действа ЕС?
Съдържанието и формата на дейност на Съюза не надхвърлят необходимото за постигане на целите на Договорите. (чл. 5 от ДЕС). Средствата, предложени от ЕС, трябва да са подходящи и целесъобразни за постигането на желаната цел(и).
3.1 Можете да прецените дали естеството и степента на предложеното действие съответстват на изискванията за пропорционалност като отговорите на въпросите по-долу. Оценките на въздействието (вж. точка 2 от приложението) и/или обяснителните меморандуми и съображенията на законодателните предложения са полезни източници на информация за този анализ.
Представлява ли предложеното действие подходящ начин за постигане на желаната цел(и)?
и и
Опростена ли е във възможно най-голяма степен предложената форма на действие (изборът на инструмент) за постигане на желаната цел(и)? (ЕС упражнява законодателните си правомощия само доколкото това е необходимо. При спазване на изискванията на Договора и при условие, че това е достатъчно за постигането на желаната цел(и), следва да се отдава предпочитание на директивите спрямо регламентите и на рамковите директиви спрямо подробните мерки; на незаконодателните мерки, като необвързващи препоръки, спрямо законодателните актове; следва да се отдава предпочитание на насърчаването на сътрудничеството между държавите-членки, съгласуването на национални действия или допълването и подкрепянето на подобни действия посредством насоки, създаване на механизми за обмен на информация и др.)
и
Оставя ли предложеното действие възможно най-голяма свобода на действие за вземане на решения на национално равнище (т.е., централно, регионално и местно) за постигане на желаната цел(и)? (При спазване на изискванията на Договора и доколкото това е достатъчно за постигането на желаната цел(и), мерките на ЕС следва да предоставят на държавите-членки алтернативни начини за постигане на целите; необходимо е да се отдели внимание на зачитането на трайно установените национални процедури. Когато е необходимо да се създадат стандарти на равнище ЕС следва да се обърне внимание на установяването на минимални стандарти, като се оставя на държавите-членки свобода да приемат по-високи стандарти).
3.2 Ако считате, че предложеното действие надхвърля необходимото, какъв по-малко ограничаващ алтернативен начин бихте избрали за постигането на желаната цел(и)?

4. ПО-ДОБРО ЗАКОНОТВОРЧЕСТВО
4.1 Ако към инициативата на ЕС има приложена оценка на въздействието (вж. точка 2 от приложението), считате ли, че местните и регионалните аспекти са надлежно отчетени в нея? Съгласни ли сте предложената от Европейската комисия оценка?
4.2 Ще доведе ли осъществяването на предложеното действие до финансова и/или административна тежест за вашата администрация и/или за икономическите оператори и/или за гражданите на вашия регион/град/община? Съизмерими ли ще са тези разходи с желаната цел(и)? Ако въздействието на инициативата на ЕС не е било оценено (било то отделно чрез оценка на въздействието или пряко в самата инициатива), моля посочете дали според вас е необходима по-нататъшна оценка на потенциалната финансова и/или административна тежест, напр. чрез консултация в различните мрежи на КР.

5. РОЛЯТА НА ЕС
Каква според вас следва да бъде ролята на ЕС в съответната политическа област? (Например: следва ли ЕС да определя само основната рамка/основните цели или по-скоро следва да осигурява по-подробни разпоредби? Следва ли ЕС да има по-скоро спомагателна роля, напр. чрез съгласуване на съществуващи национални политики, или съществува необходимост от по-мащабни и преки действия на ЕС? Необходими ли са регулаторни мерки или алтернативите на законодателството (т.е., документи за насоки на Европейската комисия) са достатъчни?

Приложение

1. ВИД КОМПЕТЕНТНОСТ И ПРАВНО ОСНОВАНИЕ ЗА ИНИЦИАТИВИ НА ЕС

ИЗКЛЮЧИТЕЛНА КОМПЕТЕНТНОСТ (чл. 3 от ДФЕС)
Област на политиката	Правно основание (член от договорите)	Задължителна консултация с КР?
Митнически съюз	Член 31 от ДФЕС	НЕ
Установяване на правила относно конкуренцията, необходими за функциониране на вътрешния пазар	Членове 103 и 109 от ДФЕС	НЕ
Парична политика на държавите-членки, чиято парична единица е еврото	Членове 127-138 от ДФЕС (Член 3, параграф 4 от ДЕС)	НЕ
Опазване на морските биологични ресурси в рамките на общата политика в областта на рибарството	Членове 3, 40 и 43 от ДФЕС	НЕ
Обща търговска политика	Членове 206 и 207 от ДФЕС	НЕ
Сключване на международно споразумение (в гореспомена-тите области, както и в други области, когато сключването му е заложено в законодателен акт на ЕС или е необходимо за упражняване на неговата вътрешна компетентност, или доколкото сключването му може да засегне общи правила или да промени обхвата им)	Правното основание винаги е онзи член от Договора, който се отнася до предмета на споразумението и членове 216 и 218 от ДФЕС за процедурата	НЕ

СПОДЕЛЕНА КОМПЕТЕНТНОСТ (чл. 4 от ДФЕС)
Област на политиката	Правно основание (член от договорите)	Задължителна консултация с КР?
Вътрешен пазар	Чл. 26 (общ) и 46 и 48 (работници), 50 и 59 (създаване и услуги), 64 (капитал), 113 (данъчно облагане) и 114 (клауза за обща хармонизация) от ДФЕС (Член 3, параграф 3 от ДЕС)	НЕ
Социална политика, що се отнася до аспектите, определени в ДФЕС	Чл. 153 от ДФЕС (155 за споразумения между социални партньори)	ДА Чл.153
Чл. 157 от ДФЕС (недискриминация между мъже и жени)	НЕ
Чл. 19 от ДФЕС (недискриминация въз основа на пол, раса или етнически произход, религия или убеждения, увреждания, възраст или сексуална ориентация)	НЕ
Икономическо, социално и териториално сближаване.	Членове 175, 177 и 178 от ДФЕС, чл. 164 от ДФЕС за ЕСФ (Член 3, параграф 3 от ДЕС)	ДА Членове 175, 177 и 178 Чл. 164 за ЕСФ
Селско стопанство и рибарство, с изключение на опазването на морските биологични ресурси	Членове 4, 40 и 43 от ДФЕС	НЕ
Околна среда	Чл. 192 от ДФЕС (Чл. 3, параграф 3 от ДЕС)	ДА Чл. 192
Защита на потребителите	Чл. 169 от ДФЕС	НЕ
Транспорт	Членове 91 и 100 от ДФЕС	ДА Членове 91 и 100
Трансевропейски мрежи	Чл. 172 от ДФЕС	ДА Чл. 172
Енергетика	Чл. 194 от ДФЕС	ДА Чл. 194
Пространство на свобода, сигурност и правосъдие	Членове 67 (общ), 77 (граници и движение), 78 (убежище, субсидиарна и временна закрила), 79 (имиграция), 81 (съдебно сътрудничество по граждански въпроси), 82 (съдебно сътрудничество по наказателни въпроси), 83 (материално наказателно право), 84 (предотвратяване на престъпността), 87, 88 и 89 (полицейско сътрудничество) от ДФЕС (Член 3, параграф 2 от ДЕС)	НЕ, но в чл. 69 специално се споменава проверка на субсидиарността от националните парламенти
Общи проблеми на безопасността по въпросите на общественото здраве за аспектите, определени в ДФЕС	Чл. 168 от ДФЕС, в частност мерките, приети по параграф 4	ДА Чл. 168, параграф 4
Научни изследвания, технологично развитие и космическа политика	Членове 182, 188 и 189 от ДФЕС	НЕ
Сътрудничество за развитие и хуманитарна помощ	Членове 209, 212 и 214 от ДФЕС	НЕ

СПОМАГАТЕЛНА КОМПЕТЕНТНОСТ НА ЕС (чл. 6 от ДФЕС)
Област на политиката	Правно основание (член от договорите)	Задължителна консултация с КР?
Опазване и подобряване на човешкото здраве	Чл. 168 от ДФЕС (с изкл. на параграф 4)	ДА Чл. 168, параграф 5
Индустрия	Чл. 173	НЕ
Култура	Чл. 167 (Член 3, параграф 3 от ДЕС)	ДА Чл. 167
Туризъм	Чл. 195	НЕ
Образование, професионално обучение, младеж и спорт	Членове 165 и 166 от ДФЕС	ДА Членове 165 и 166
Гражданска защита	Чл. 196	НЕ
Административно сътрудничество	Членове 74 и 197	НЕ

СПЕЦИАЛНИ ОБЛАСТИ НА ПОЛИТИКАТА НА ЕС
Област на политиката	Правно основание (член от договорите)	Задължителна консултация с КР?
Съгласуване на икономически политики	Чл. 2, параграф 3, чл. 5, чл. 120123 от ДФЕС	НЕ
Съгласуване на политики за заетост	Чл. 2, параграф 3, чл. 5, чл. 148 и 149 от ДФЕС	ДА Членове 148 и 149 от ДФЕС

2. ПРИЛОЖИМИ ИЗТОЧНИЦИ ЗА ОЦЕНКА НА ВЪЗДЕЙСТВИЕТО НА ИНИЦИАТИВИ НА ЕС

NB:	наличието на препратка „SEC“ на заглавната страница на инициатива на Комисията означава, че е била извършена оценка на въздействието.

2.1	Раздел „По-добро законотворчество“ (Better lawmaking) на уебсайта на Европейската комисия:

http://ec.europa.eu/governance/better_regulation/index_en.htm

Вж. по-специално подраздел „Оценка на въздействието“ (Impact assessment) в менюто отляво.

2.2.	Раздел „Оценка на въздействието“ (Impact assessment) на уебсайта на Европейската комисия:

http://ec.europa.eu/governance/impact/index_en.htm

Вж. по-специално „Списък на оценките на въздействието“ (List of impact assessments) в менюто отляво.

2.3	Оценки на въздействието могат да бъдат намерени и чрез уебсайта Prelex:

http://ec.europa.eu/prelex

Prelex е база данни за междуинституционални процедури, която следва основните етапи от процеса на вземане на решения между Комисията и останалите институции.

_____________

Под административна тежест се разбират разходите, понасяни от предприятията, икономическите оператори, гражданите и публичните органи в процеса на изпълнение на наложените от законодателството задължения за предоставяне на информация, която те не са събирали и предоставяли в отсъствието на законодателство.

По смисъла на член 4, параграфи 3 и 4, упражняването на компетентността на Съюза в тези области не пречи на държавите-членки да упражняват тяхната компетентност.